KIRJALLINEN KYSYMYS E-1796/02

esittäjä(t): Eurig Wyn (Verts/ALE) komissiolle

(24. kesäkuuta 2002)

Aihe: Kristittyjen turvallisuus Molukeilla

Äskettäin tapahtunut kristittyjen joukkomurha Soyan kylässä, Ambonin saarella, Indonesiassa on huolestuttanut ja kauhistuttanut monia vaalipiirini äänestäjiä.

Laskar Jihadin johtaja Jafar Umar Thalib kieltäytyi julkisesti 26. huhtikuuta 2002 hyväksymästä Malinon rauhansopimusta, jolla pyrittiin lopettamaan muslimien ja kristittyjen väliset väkivaltaisuudet Molukeilla, ja sanoi, että muslimit tuhoaisivat kaikki kristityt Ambonin saarella. Todisteet viittaavat siihen, että joukkomurha oli Laskar Jihadin tekemä.

Mikä on komission kanta tähän asiaan?

Onko komissio sitä mieltä, että Laskar Jihad -järjestö ja muut ei-paikalliset taistelijat pitäisi karkottaa Molukeilta, Sulawesista ja Länsi-Papuasta?

Katsooko komissio, että Jafar Umar Thalib pitäisi asettaa syytteeseen?

Onko komissio samaa mieltä siitä, että ne 3 000 kristittyä, jotka muslimiarmeija pakotti kääntymään islaminuskoon Halmeherassa, Bacanissa, Burussa ja Seramin saarilla, pitäisi evakuoida Molukeilta?

Christopher Pattenin komission puolesta antama vastaus

(15. heinäkuuta 2002)

Komission Jakartan lähetystö yhdessä jäsenvaltioiden diplomaattiedustustojen kanssa seuraa tarkasti ihmisoikeustilanteen kehitystä eri puolilla Indonesiaa ja osallistuu kaikkiin unionin toimenpiteisiin, joilla pyritään kiinnittämään huomiota ihmisoikeuskysymyksiin Indonesiassa. Komissio jakaa unionin kannan ja tukee Indonesian alueellista koskemattomuutta; samalla se rohkaisee hallitusta pyrkimään Indonesian sisäisten konfliktien pikaiseen ja rauhanomaiseen ratkaisuun, olivat ne luonteeltaan sitten separatistisia tai aatteellisia. Kansainvälisen yhteisön enemmistön tavoin komissio on sitä mieltä, että nämä sisäiset konfliktit ovat etupäässä Indonesian vastuulla, ja Indonesian hallituksen tulisi niitä ensisijaisesti käsitellä, yhdessä kansalaisyhteiskunnan organisaatioiden, uskonnollisten yhteisöjen ja muiden instituutioiden kanssa, rauhanomaisen vuoropuhelun merkeissä, oikeusvaltioperiaatetta noudattaen ja ihmisoikeuksia kunnioittaen suosimatta mitään tiettyä ryhmää.

Molukkien sekä Acehin, Sulawesin ja Papuan maakuntien väkivaltaisuudet antavat aihetta huoleen. Komissio uskoo presidentti Megawatin johtaman Indonesian hallituksen pyrkivän tosissaan sisäisten jännitteiden lieventämiseen ja riitojen ratkaisemiseen rauhanomaisesti ja ihmisoikeuksia kunnioittaen. Heidän toimimisensa välittäjänä hiljattain tehdyssä Malinon rauhansopimuksessa kristittyjen ja muslimiyhteisöjen välillä Molukeilla ja vihollisryhmien välillä Sulawesilla ovat tästä esimerkkejä.

Komissio arvostaa Indonesian hallituksen pyrkimyksiä tehdä yhteistyötä kansainvälisen terrorisminvastaisen liittoutuman kanssa. Laskar Jihad -liikkeen johtaja Jafar Umar Thalib pidätettiin Molukeilla ja nyt häntä pidetään vangittuna Jakartassa. Komissio rohkaisee Indonesian hallitusta soveltamaan kaikkia lain vaatimia asianmukaisia menettelytapoja niin tässä kuin muissakin tapauksissa.

Komissio toimittaa humanitaarista apua selkkausten uhreille, sekä taloudellista apua auttaakseen selkkausten ratkaisemisessa ja Indonesian ihmisoikeustilanteen parantamisessa. Komission toimenpiteitä on keskitetty erityisesti Molukeille. Vuodesta 1999 lähtien komissio on toimittanut 4,6 miljoonan euron edestä hätäapua Molukkien väkivaltaisuuksien uhreille, niin kristityille kuin muslimeillekin, erityisesti maan sisäisille pakolaisille. Indonesia on eurooppalaisen ihmisoikeus- ja demokratia-aloitteen kohdemaa vuosina 20022004. Jo vuosina 2000 ja 2001 neljä toimenpidettä, joiden yhteisarvo on 1 862 880 euroa, on toteutettu tämän aloitteen puitteissa valtiosta riippumattomien järjestöjen ja ihmisoikeusasioiden päävaltuutetun toimiston kautta. Muiden eurooppalaisen ihmisoikeus- ja demokratia-aloitteen toimien ohjeellinen budjetti vuodelle 2002 on 2 500 000 euroa.